**REGULAMENT**

**privind organizarea şi desfăşurarea concursului pentru ocuparea postului de consilier juridic din cadrul C.N. ROMARM – aparat central**

În conformitate cu prevederile art.20, alin. (2) lit.c şi art. 24 alin. (1) din Statutul companiei, angajarea şi promovarea personalului salariat sunt atributele directorului general şi se realizează în raport cu competenţa profesională, cu respectarea prevederilor Legii nr.53/2003 - Codul Muncii, republicată, cu modificările şi completările ulterioare şi ale Contractului Colectiv de Muncă la nivel de unitate.

Etapele de desfăşurare a procesului de recrutare şi selecţie:

1. **Selecţia dosarelor**

În termen de 3 zile lucrătoare de la termenul final de depunere a candidaturilor, prevăzut prin anunţ, se va realiza analiza CV-urilor şi a scrisorilor motivaţionale, iar candidatul şi/sau candidaţii selectaţi vor fi anunţaţi prin prin e-mail cu privire la data, ora şi locul susţinerii probei scrise de verificare a cunoştinţelor teoretice.

1. **Proba scrisă**

Condiţii de desfăşurare:

* + Examen când este un singur candidat;
  + Concurs când sunt mai mulţi candidaţi;

Desfăşurarea probei scrise nu se va realiza mai devreme de 7 zile lucrătoare de la data finalizării selecţiei dosarelor si anunţării candidaţilor.

Intrarea candidaţilor în sala de concurs se face pe baza actului de identitate.

Candidaţii care nu sunt prezenţi la momentul deschiderii plicului cu subiecte, pierd dreptul de a mai participa la concurs.

Candidaţii care nu prezintă, diploma de studii în original şi cazier juridic, pierd dreptul de a mai participa la concurs.

Plicurile cu subiectele de concurs, semnate şi sigilate de preşedintele comisiei de concurs, sunt prezentate candidaţilor. Unul dintre candidaţi, desemnat de ceilalţi candidaţi alege plicul cu subiectele de concurs pe care îl înmânează comisiei de concurs. Candidatul desemnat cu alegerea plicului cu subiectele de concurs semnează de îndeplinirea acestei formalităţi.

Timpul rezervat elaborării lucrării scrise de verificare a cunoştinţelor teoretice este de o oră şi jumătate din momentul comunicării subiectelor.

La expirarea timpului prevăzut pentru elaborarea lucrării, persoana desemnată cu supravegherea desfăşurării probei scrise strânge toate lucrările în ordinea predării lor de către candidaţi, sub semnătură, după care le predă comisiei de concurs.

Orice fraudă sau tentativă de fraudă dovedită se sancţionează cu eliminarea din concurs. În aceste cazuri persoana care supraveghează concursul îl sesizează de îndată pe preşedintele comisiei de concurs, care întocmeşte un proces- verbal despre constatările făcute şi măsurile luate, iar lucrarea se anulează cu menţiunea ,,fraudă”.

Corectarea lucrărilor scrise de verificare a cunoştinţelor teoretice se face în baza baremului stabilit, care va fi afişat la avizierul companiei, imediat după desfăşurarea probei scrise.

Lucrările se notează cu note de la 1 la 10, admiţându-se fracţiile.

Rezultatele la proba scrisă de verificare a cunoştinţelor teoretice se afişează în termen de maxim 3 zile lucrătoare de la data susţinerii probei, pe site-ul companiei cu menţiunea ,,admis” sau ,,respins”.

Candidaţii care au obţinut **minim nota 7** la proba scrisă de verificare a cunoştinţelor teoretice au dreptul să participe la cea de a doua etapă a concursului - interviul.

Data de susţinere a interviului va fi comunicată candidaţilor admişi după proba scrisă prin email şi va fi afişată pe siteul companiei.

**3. Interviul**

Interviul de selecţie are rolul de departajare a candidaţilor. În cadrul acestuia membrii comisiei vor putea adresa întrebări în legătură cu tematica publicată în anunţ, cu activitatea desfăşurată prezentată în CV-ul candidatului precum şi alte întrebări care să determine o minimă evaluare a capacităţii de organizare şi prioritizare a activităţilor, a abilităţilor de negociere, a capacităţii de a lucra cu termene limită, etc.

Interviul va fi notat cu note de la 1 la 10, admiţându-se fracţiile.

Nota finală a fiecărei probe (proba scrisă şi interviu) se calculează ca media aritmetică a notelor acordate de fiecare membru al comisiei de concurs.

Nota finală a fiecărui candidat reprezintă media aritmetică a notelor obţinute la proba scrisă de verificare a cunoştinţelor teoretice şi la cea a interviului.

Pentru a putea fi declaraţi admişi, candidaţii trebuie să obţină cel puţin nota finală 8.

Rezultatul final al concursului se afişează pe site-ul companiei.

Pentru încheierea contractului individual de muncă, persoana selectată (persoana care a obţinut cel mai mare punctaj) va trebui să prezinte documentele necesare efectuării formalităţilor de angajare în termen de maxim 5 zile lucrătoare de la anunţarea câştigării concursului. În caz contrar va fi anunţat să se prezinte în vederea angajării următorul candidat în ordinea punctajului obţinut, dacă a realizat punctajul minim stabilit de comisia de recrutare şi selecţie.

Candidatul admis trebuie să prezinte obligatoriu documente din care să rezulte vechimea într-un post cu responsabilităţi similare stabilită prin anunţ, precum şi celelalte documente necesare încheierii CIM, solicitate şi să se prezinte la post la data stabilită de comun acord cu angajatorul.

Angajarea se face pe perioadă nedeterminată, cu o perioadă de probă de maxim 90 de zile conform prevederilor Contractului Colectiv de Muncă la nivel de unitate.

Anterior expirării perioadei de probă, cu cel puţin 5 zile lucrătoare, şeful serviciului legislaţie, juridic, contencios va întocmi un raport cu privire la activitatea desfăşurată de salariat, competenţa profesională dovedită, comportamentul acestuia la locul de muncă pe perioada de probă şi va propune, după caz, continuarea activităţii salariatului în cadrul companiei.

Decizia finală va fi luată de directorul general al companiei.

COMISIA DE RECRUTARE ŞI SELECŢIE